钦定古今图书集成/明伦汇编/官常典/第394卷 > 韦温
## 钦定古今图书集成/明伦汇编/官常典/第394卷 > 韦温

按《唐书韦贯之传》：“贯之兄绶，绶子温，字弘育，方七岁，
日诵书数千言。十一举两经及第，以拔萃高等补咸
阳尉。父愕然，疑假权谒进，召而试诸廷文，就无留思。
喜曰：‘儿无愧矣’。入为监察御史，以台制苛严，不可以
省养，不拜，换著作郎。既谢，辄解归侍亲疾，调适汤剂，
弥二十年，衣不弛带。既居丧，毁瘠不支。服除，李逢吉”
辟置宣武府，频迁右补阙。宰相宋申锡被构，罪不测，
温倡曰：“丞相操履有初，不宜反。乃奸人陷之，吾等岂
避雷霆，使上蒙霿咎耶？”率同舍伏阁切争，由是益知
名。太和五年，太庙室漏罅，诏宗正将作营治，不时毕。
文宗怒，责卿李锐、监王堪夺其禀，自敕中人葺之。温
谏：“吏举其职，国以治，事归于正，法以修。夫设制度，立
官司，度经费，则宗庙最重也。比诏下阅月，有司弛墯
不力，正可黜慢官，惩不恪，择可任者缮完之，则吏举
职，事归正矣。今慢吏夺禀而易以中人，是许百司公
废职，以宗庙之重为陛下所私，臣窃惜之。请还将作，
则官修业矣。”帝乃罢宦人。会群臣请上尊号，温固谏：
“今河南水，江、淮旱歉，京师雪积五尺，老稚冻仆，此非
崇饰虚名。”时帝顺纳，乃谢群臣，改侍御史。李德裕入
辅，擢礼部员外郎。或言雅为牛僧孺厚，德裕曰：“是子
坚正，可以私废乎？”郑注节度凤翔，表为副。温曰：“拒则
远，黜从之祸不测，吾焉能为注起耶？”注诛，由考功员
外郎拜谏议大夫。未几，为翰林学士。先是，绶在禁廷，
积忧畏，病废，诫温不得任近职，至是固辞，帝怒曰：“宁
绶治命耶？”礼部侍郎崔蠡曰：“温用乱命，益所以为孝。”
帝意释，换知制诰。引疾，徙太常少卿。宰相李固言荐
温给事中，帝曰：“温素避事，肯为我论駮乎？”须太子长，
以为宾客。久之，卒为给事中。初兼庄恪太子侍读，晨
诣宫，日中见太子，谏曰：“殿下盛年，宜鸡鸣蚤作，问安
天子，如文王故事。”太子不悦，辞侍读，见听。王晏平罢
灵武节度使，以马及铠仗自随，贬康州司户参军，厚
赂贵近，浃日，改抚州司马。乐工尉迟璋授光州长史，
温悉封上诏书。太子得罪，诏谕群臣，温曰：“陛下训之
不早，非独太子罪。”时颇直其言。迁尚书右丞。盐铁推
官姚勗按大狱，帝以为能，擢职方员外郎，将趋省，温
使户止，即上言：“郎官清选，不可赏能吏。”帝命中人谕
送，温执议不移。诏改勗检校礼部郎中。帝问故于杨
嗣复，对曰：“勗，名臣后，治行无疵。若吏材干而不入清
选，他日孰肯当剧事者？此衰晋风，不可以法。”帝素重
温，出为陕号观察使。民当输租而麦未熟，吏白督之，
温曰：“使民货田中穗以供赋，可乎？”为缓期而赋办。武
宗立，擢吏部侍郎。李德裕欲引同辅政，温苦言李汉
可释，德裕怅然，出宣歙观察使。池民讼刺史劾无状，
榜杀之，威行部中。既疾，召亲属赋《绶诗》：“在室愧屋漏”，
因泣下曰：“今知没身，不负斯诫矣。”卒，年五十八，赠工
部尚书，谥曰孝。温性刚峻，人望见无敢戏慢者。与杨
嗣复、李玨善，尝劝与李德裕平故憾，二人不从。及皆
谪，温叹曰：“用吾言，孰至是耶！”一女，归薛蒙。女工属文，
续曹大家《女训》，行于世。温少合所善惟萧祜。祜者，字
祐之，夷澹君子也。少贫窭，隐居以孝养闻。司农卿李
实督官租，祜居丧未及输，召至，将责之。会有赐与，倩
祜为奏，实称善，即荐于朝。终制，以处士拜左拾遗，累
迁谏议大夫，终桂州观察使，赠右散骑常侍。精画及
书，自锺、王、萧、张以来皆能识其真，謷然不以尘事自
蒙，故温号“山林友”云。